દિલની વાત કહેવા હવે આપણે ઇમોજીના મહોતાજ થઈ ગયા છીએ. બાયના ઇમોજીથી જુદાઈનો અહેસાસ ઝિલાતો હોય છે ખરો? ડાન્સિંગ ડોલનું ઇમોજી મૂકતી વખતે આપણું મન જરાયે મચલતું હોય છે ખરું? સ્ટેટસ હવે શબ્દોની રમત બની ગઈ છે. સ્ટેટસને સ્ટેટ ઓફ માઇન્ડ સાથે કેટલું લાગતુંવળગતું હોય છે? દિલનું નિશાન મૂકી દેવાથી દિલની લાગણી વ્યક્ત થઈ જતી હોય છે? રડવાનું ઇમોજી મૂકતી વખતે આંખ જરાયે ભીની હોય છે? તડપનું ઇમોજી બની શકે ખરું? સન્નાટાનું ઇમોજી કેવું હોય? શૂન્યાવકાશ કોઈ સિમ્બોલથી વ્યક્ત ન થાય. રાતને અંધકારથી આકાર આપી શકાય? ના. રાત પણ રંગીન હોઈ શકે અને દિવસ પણ ગમગીન હોઈ શકે. ઉજાસના તીક્ષ્ણ ખૂણાઓ પણ ક્યારેક વાગતા હોય છે. ટેરવાંમાં પણ તિરાડો પડતી હોય છે. આંખોમાં પણ દુકાળ પડતો હોય છે. શ્વાસમાં પણ ક્યારેક સન્નાટો સર્જાતો હોય છે. ડૂમો દેખાતો નથી, પણ ભરાઈ જતો હોય છે. શબ્દો પણ ક્યારેક તરડાઈ જતા હોય છે અને સંવેદનાઓ પણ ક્યારેક સંકોચાઈ જતી હોય છે.